<classify> TANZANIA imeandika historia jana kwa kuzindua daraja la kwanza la juu lililopewa jina la Daraja la Juu la Mfugale kwenye makutano ya barabara za Nyerere na Mandela, eneo la Tazara jijini Dar es Salaam.Daraja hilo lenye urefu wa mita 425 pamoja na barabara unganishi zenye urefu wa mita 287 kila upande na hivyo kufanya daraja lote kuwa na urefu wa kilometa moja, lilifunguliwa rasmi jana na Rais John Magufuli. Katika ufunguzi huo, Rais Magufuli licha ya kuishukuru Serikali ya Japan kwa kuunga mkono shughuli za maendeleo nchini kupitia shirika lake la Kimataifa la Maendeleo JICA, ambalo kwa sehemu kubwa limefanikisha ujenzi huo, aliahidi kwamba serikali yake itajenga madaraja ya aina hiyo mengi zaidi jijini humo.Alisema ujenzi wa daraja hilo umegharimu Sh bilioni 106.965 ambazo sehemu kubwa ya fedha hizo zimetolewa na Serikali ya Japan. Aliishukuru pia Wizara ya Ujenzi, Uchukuzi na Mawasiliano pamoja na Wakala wa Barabara Tanzania Tanroads na Kampuni ya Kijapani iliyojenga daraja hilo ya Sumitomo Mitsui kwa kazi nzuri waliyoifanya.Japan ni marafiki wakubwa na wa muda mrefu wa Tanzania. Tumeshirikiana nao kwenye miradi mingi ya maendeleo ikiwemo miundombinu ya usafiri na umeme, maji, kilimo, ujenzi, afya, elimu na kadhalika, hivyo nakuomba Balozi Masaharu Yoshida, ufikishe shukrani zetu kwa Waziri Mkuu wa Japan, alieleza Dk Magufuli. Kwa mujibu wa Rais Magufuli, ujenzi wa daraja hilo ni utekelezaji wa Ilani ya Chama Cha Mapinduzi CCM kupitia ahadi walizozitoa wakati wa kampeni za Uchaguzi Mkuu mwaka 2015. Alisema kukamilika kwa daraja hilo ni ishara kwamba CCM ikiahidi jambo, inatekeleza.Jiwe la msingi la ujenzi wa daraja hilo liliwekwa na Rais Magufuli, Aprili 16, 2016 na ujenzi wake umechukua miezi 29 kukamilika hadi alipolifungua jana. Lilipaswa kukamilika Oktoba 31, mwaka huu kwa mujibu wa mkataba. Kufungwa kamera Ili kuhakikisha usalama unazingatiwa na watumiaji wote wa daraja hilo, Rais Magufuli aliigiza Wizara ya Ujenzi, Uchukuzi na Mawasiliano kuhakikisha wanafunga kamera daraja lote. Aliagiza kamera hizo zifungwe mara moja ama kwa kumtumia mkandarasi aliyejenga daraja hilo ambaye ni Kampuni ya Kijapani ya Sumitomo Mitsui au Tanroads wenyewe.Nataka daraja lote lifungwe kamera pamoja na madaraja mengine ya juu yatakayofuata ili wale watakaosababisha ajali wajulikane, alieleza na kuiagiza Wizara ya Tawala za Mikoa na Serikali za Mitaa Tamisemi, kuhakikisha mradi wa DMDP unaohusika na ujenzi wa barabara za lami na mifereji jijini Dar es Salaam kwa gharama ya Sh bilioni 660, usimamiwe moja kwa moja na Wakala wa Barabara za Vijijini na Mijini Tarura.Miradi ijayo Kwa nia ya kubadilisha mwonekano wa Jiji la Dar es Salaam, Rais Magufuli alisema Serikali ya CCM ya Awamu ya Tano, pia itajenga madaraja ya juu Veta Changombe na Changombe Machinjioni na zabuni zimeshatangazwa. Aidha, pia alisema mbali na mradi wa barabara za mzunguko unaoendelea kwenye makutano ya Barabara za Morogoro, Mandela na Sam Nujoma eneo la Ubungo Mataa unaogharimu Sh bilioni 247, serikali yake itajenga barabara ya Mbagala-Gerezani- Kivukoni-Changombe hadi Magomeni.Alisema barabara hiyo itakayokuwa na urefu wa kilometa 21, itajengwa kwa fedha za mkopo kutoka Benki ya Maendeleo ya Afrika AfDB. Aliiomba Serikali ya Japan kukamilisha ujenzi wa barabara ya Morocco- Mwenge yenye urefu wa kilometa 4.1 pamoja na ujenzi wa barabara za mchepuko jijini Dodoma. Kuhusu upanuzi wa barabara ya Kimara-Kibaha yenye urefu wa kilometa 19.2 ambao upanuzi wake umeshaanza kwa gharama ya Sh bilioni 140, itakuwa na njia sita kila upande utakuwa na njia tatu pamoja na eneo la watembea kwa miguu moja kila upande, hivyo kufanya barabara yote kuwa na njia nane.Amsifu Mfugale, awavaa wataalamu Aidha, Rais Magufuli amewataka watendaji wote kwenye taasisi na maeneo wanayoyaongoza kuyasimamia kwa weledi na uaminifu na kuiga mfano wa Mtendaji Mkuu wa Tanroads, Patrick Mfugale ambaye amemsifia na kusema uaminifu wake kwa taifa kamwe hautasahaulika.Akimzungumzia Mfugale, Rais Magufuli alisema, Mhandisi huyo amepitia changamoto nyingi katika utekelezaji wa kazi zake alizofanya na anazoendelea kufanya kwa uaminifu mkubwa. Daraja hilo limepewa jina la mhandisi huyo kutokana na uaminifu na uadilifu wake mkubwa na kazi kubwa aliyoifanya kwa Tanzania. Katika hatua nyingine, Rais Magufuli amesema wapo wataalamu wachache wa Tanzania ambao kutokana na sababu zao za ubinafsi, wamekuwa chanzo cha matatizo hapa nchini.Kauli hiyo ya Dk Magufuli ilikuja baada ya kutoa mfano wa ujenzi wa mradi wa kufua umeme wa maji kwenye maporomoko ya mto Rufiji maarufu Stieglers Gorge mkoani Pwani. Alisema wataalamu waliohusika kuandaa ripoti ya mazingira kwenye mradi huo, walishindwa kuonesha uzalendo wao kwa taifa na badala yake walikubali kurubuniwa na kutoa mapendekezo yanayoiumiza nchi.Aliyataja baadhi ya mapendekezo waliyoyatoa wataalamu hao wa mazingira ni kutaka wafanyakazi wote wa Kitanzania kwenye mradi huo wasijengewe vyoo karibu na eneo hilo la mradi, badala yake choo chao kijengwe umbali wa kilometa 10 nje ya eneo hilo. Balozi Japan, Mwakilishi JICA Balozi wa Japan nchini ambaye anamaliza muda wake mwezi huu, Masaharu Yoshida, aliishukuru Serikali ya Awamu ya tano kwa uongozi imara na kushirikiana na wadau wa maendeleo.Balozi Yoshida alisema ni heshima kubwa kwake kushuhudia ufunguzi wa daraja hilo, na anafurahi atapita wakati anarudi kwao Japan kupitia Uwanja wa Ndege wa kimataifa wa Julius Nyerere JNIA Naye Mwakilishi wa JICA nchini, Tishio Nagase, alisema daraja hilo ni alama muhimu ya ushirikiano kati ya watu wa Japan na Tanzania na linaunganisha vizuri urafiki kati ya nchi hizo mbili.  <topic>: kitaifa 